**1. 6. 2020, Ponedeljek, Marija, Mati Cerkve**

**Berilo**

*Berilo iz pisma apostola Pavla Galačanom.*

Bratje in sestre, ko je nastopíla polnost časa, je Bog poslal svojega Sina, rojenega iz žene, rojenega pod postavo, da bi odkupil tiste, ki so bili pod postavo, da bi mi prejeli posinóvljenje. Ker pa ste sinôvi, je Bog poslal v naša srca Duha svojega Sina, ki vpije: »Aba, Oče!« Potemtakem nisi več suženj, temveč sin, če pa si sin, si tudi dedič po Bogu.

*Poslušali smo Božjo besedo. Bogu hvala.*

**Psalm 67**

Odpev: *»O Bog, izkaži nam milost in nas blagoslôvi!«*

 *»O Bog, izkaži nam milost in nas blagoslôvi!«*

O Bog, izkaži nam milost in nas blagoslôvi,

razjásni svoje obličje nad nami!

Naj spoznajo tvojo pot vsi na zemlji,

vsi narodi tvoje odrešenje.

Odpev: *»O Bog, izkaži nam milost in nas blagoslôvi!«*

Veselijo in radujejo naj se narodi,

ker sodiš ljudstva pravično

in vodiš narode na zemlji.

O Bog, slavijo naj te ljudstva.

Odpev: *»O Bog, izkaži nam milost in nas blagoslôvi!«*

O Bog, slavijo naj te ljudstva,

slavijo naj te vsa ljudstva.

Bog nas blagoslavlja,

naj ga častijo vsi konci zemlje.

Odpev: *»O Bog, izkaži nam milost in nas blagoslôvi!«*

**Prošnje**

1. Naša preteklost je prežeta s češčenjem in zaupanjem v Marijino priprošnjo, naj njeno materinsko varstvo spremlja sedanjost in tudi našo prihodnost. *Prosimo te, usliši nas.*
2. Po Mariji, zvezdi naše zgodovine, te prosimo za vse, ki skrbijo za svetovni mir, naj vzgajajo ljudstva za medsebojno sporazumevanje in evangeljske vrednote. *Prosimo te, usliši nas.*
3. Marija je Mati in Kraljica naših družin; prosimo te za mlade, ki se pripravljajo na skupno življenje; naj pri njej najdejo zgled za svoje odločitve. *Prosimo te, usliši nas.*
4. Ob Mariji, Materi duhovnikov in Kraljici devic, so duhovniki in redovnice sprejeli duhovni poklic; naj jim ostane zvezda vodnica na posvečeni poti. *Prosimo te, usliši nas.*
5. Pod križem tvojega Sina je stala tudi Marija; naj bolni in trpeči najdejo tolažbo ob njej, ki je tudi v trpljenju neomajno zaupala v Božji odrešenjski načrt. *Prosimo te, usliši nas.*
6. Gospod Jezus Kristus, usmili se vseh obolelih s koronavirusom in drugih bolnikov in njihovih svojcev. *Prosimo te, usliši nas.*
7. Gospod Jezus, prosimo te za +Marjana Pograjca, sprejmi ga v svoje kraljestvo. *Prosimo te, usliši nas.*
8. Pri tej sv. maši se ti zahvaljujemo za življenje Irene Urbančič Poglajen in Marka Urbančiča, prosimo te pa, da ju spremljaš in blagoslavljaš na njuni poti. *Prosimo te, usliši nas.*

**Molitev po obhajilu**

*Papeževa molitev za prejem duhovnega obhajila*

Pod tvojimi nogami o moj Jezus, poklekam in ti ponujam kesanje svojega skrušenega srca, ki se ponižuje v svoji ničnosti pred Tvojo sveto navzočnostjo.
Častim te v Zakramentu Tvoje ljubezni z željo, da te prejmem v svoje ubogo bivališče, ki ti ga ponuja moje srce. V pričakovanju sreče zakramentalnega obhajila te hočem imeti vsaj v duhu. Pridi k meni, moj Jezus, da bom jaz prišel k tebi. O, da bi tvoja ljubezen vnela vse moje bitje tako za življenje kot za smrt.
Verujem v Te, upam v Te, ljubim Te nad vse. Amen.

DUŠA KRISTUSOVA, posveti me. Telo Kristusovo, zveličaj me. Kri Kristusova, napoji me. Voda iz strani Kristusove, operi me. Trpljenje Kristusovo, utrdi me. O dobri Jezus, usliši me. V svoje rane sprejmi me. Od tebe se ločiti ne pusti me. Pred hudim sovražnikom brani me. Ob uri moje smrti pokliči me in k tebi priti pusti me, da bom s tvojimi svetniki hvalil te na vekov veke. Amen.

GOSPOD, ZAHVALIM SE TI, da si prišel v mojo dušo in izpolnil moje želje. Moje srce se veseli tolikšne milosti in počiva v tebi v miru. Prosim te sedaj, ko si pri meni, obvaruj me vsakega greha, vedno bodi pri meni. Ker si se ti podaril meni, tudi jaz tebi izročam svoje srce in svojo dušo - vse svoje življenje. Želim biti večno tvoj. Podpiraj in varuj tudi vse moje sorodnike, prijatelje in dobrotnike in reši duše iz vic. Amen.

## ****Molitev za duhovne poklice**** (po Pavlu VI.)

Gospod Jezus, Božji Pastir duš, ti si poklical apostole, da bi postali ribiči ljudi. Pritegni tudi danes k sebi goreče in plemenite fante iz naših druži ter jih naredi za svoje učence in služabnike.

Zbudi v njih željo po odrešenju vseh ljudi, za katere na naših oltarjih vsak dan obnavljaš svojo daritev na križu. Pokaži jim, Gospod, vse pokrajine, kjer toliko naših bratov in sester prosi za luč resnice in gorečo ljubezen. Naj odgovorijo tvojemu klicu, postanejo sol zemlje in luč sveta. Na zemlji naj nadaljujejo tvoje delo odrešenja in gradijo tvoje skrivnostno telo, ki je Cerkev.

Tudi številna in velikodušna srca deklet milostno pokliči, Gospod. Vlij jim hrepenenje po evangeljski popolnosti in zbudi v njih željo, da se bodo službi za tvojo Cerkev ter za uboge in bolne žrtvovale z vsem žarom in vso močjo tvoje ljubezni. Amen.